
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS TARYBOS 2022 M. GEGUŽĖS 27 D. SPRENDIMO NR. TS-182 „DĖL KĖDAINIŲ RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO“ PAKEITIMO

[bookmark: _GoBack]2024 m. birželio 28 d. Nr. TS-237
Kėdainiai


Kėdainių rajono savivaldybės taryba n u s p r e n d ž i a:
Pakeisti Kėdainių rajono savivaldybės želdynų ir želdinių apsaugos taisykles, patvirtintas Kėdainių rajono savivaldybės tarybos 2022 m. gegužės 27 d. sprendimu Nr. TS-182 „Dėl Kėdainių rajono savivaldybės želdynų ir želdinių apsaugos taisyklių patvirtinimo“:
1. Pakeisti 10.5 papunktį ir jį išdėstyti taip:
„10.5. suinteresuotos visuomenės įtraukimo – Lietuvos Respublikos želdynų įstatyme ir šio įstatymo įgyvendinamuosiuose teisės aktuose nustatyta tvarka į sprendimų dėl želdynų ir želdinių priėmimą įtraukiama suinteresuota visuomenė. Priimant sprendimus dėl želdynų ir želdinių, atsižvelgiama į suinteresuotos visuomenės motyvuotą nuomonę bei specialistų išvadas; pertvarkant esamus želdynus ir kuriant naujus, įvertinama suinteresuotos visuomenės motyvuota nuomonė. Artimiausioje gyvenamojoje aplinkoje (daugiabučių namų kiemuose) siūloma gyventojams inicijuoti želdinių sodinimą ir priežiūrą prieš tai informuojant Administracijos Aplinkosaugos skyrių apie numatomus atlikti darbus;“
2. Pakeisti 12 punktą ir jį išdėstyti taip:
„12. Viešųjų želdynų ir želdinių apsaugą, pertvarkymą, želdynų kūrimą ir naujų viešųjų želdinių veisimą, viešųjų želdynų tvarkymo ir kūrimo projektų rengimą bei derinimą organizuoja Administracijos Aplinkosaugos skyrius (toliau – Skyrius).“
3. Papildyti 19 punktą ir jį išdėstyti taip:
„19. Draudžiama kirsti, kitaip iš augimo vietos pašalinti ar intensyviai genėti saugotinus medžius viešuosiuose želdynuose ir viešuosius želdinius, kurie priskiriami saugotiniems medžiams, nuo kovo 15 dienos iki rugpjūčio 1 dienos, išskyrus atvejus, kai jie kelia pavojų gyventojams, jų turtui, statiniams, eismo ar skrydžių saugumui, taip pat kai tai būtina remontuojant, rekonstruojant ar tiesiant naują valstybinės ar vietinės reikšmės kelią, įgyvendinant ypatingos valstybinės svarbos projektus.“
4. Pakeisti 44 punktą ir jį išdėstyti taip:
„44. Statybos objektus, kurių projektinėje dokumentacijoje numatytas teritorijos želdinimas, Aplinkosaugos skyriaus atstovas priima pasirašydamas Savivaldybės atsakingų darbuotojų suderinimo priimant naudoti pažymą tik tada, kai įvykdyti projektinėje dokumentacijoje numatyti želdinimo darbai. Kai objektas priimamas naudoti želdinimui nepalankiu metu, o želdinimo darbai objekte numatyti, statytojas pateikia savo prievolės įvykdymo garantiją, kurios įvykdymą kontroliuoja Skyrius.“
5. Pakeisti 49.5 papunktį.
[bookmark: part_2323e4027e9644fb877d8b166a51a17d]„49.5. Valstybinėje žemėje sulą leisti draudžiama iš medžių, kurių skersmuo yra mažesnis kaip 20 cm (skersmuo matuojamas 130 cm aukštyje). Toje vietoje, kur bus gręžiama skylė, leidžiama, nepažeidžiant luobo, nudrožti žiauberį. Skylės sulai leisti gręžiamos ne aukščiau kaip 1 m nuo žemės paviršiaus. Skylių skersmuo neturi viršyti 2 cm, jų gylis medienoje – 3 cm. Tarpai tarp išgręžtų skylių turi būti ne mažesni kaip 20 cm. Baigus leisti sulą, skylės turi būti užkemšamos mediniais kaiščiais.“
6. Pakeisti 51.1 papunktį ir jį išdėstyti taip:
„51.1. atlikti nustuobrinimo pjūvį kamieno tarpubamblyje, tarp šoninių šakų. Tokį pjūvį leidžiama atlikti sumažinant medžio aukštį dėl saugumo ar dėl ekologinių priežasčių. Genint nenaudoti lipimo nagių.“

Savivaldybės meras       				                    Valentinas Tamulis

